23. ΒΑΣΙΛΙΚΟΝ ΔΙΑΤΑΓΜΑ της 10/21 Φεβρ. 1953 Περί κηρύξεως φυλλοξηριωσών και υπόπτων φυλλοξήρας περιοχών κοινοτήτων τινών των Νομών Βοιωτίας και Αττικής. Έχοντες υπ’ όψιν το άρθρ. 39 του Νόμ. 214/1914 «περί μέτρων προστασίας κατά της φυλλοξήρας», το άρθρ. 11 παρ. 2 του Νόμ. 6300/1934 «περί τροποποιήσεως και συμπληρώσεως του Νόμ. 214/1914 και την υπ’ αριθ. 79 σύμφωνον γνωμοδότησιν του παρά τω Υπουργείω Γεωργίας Ανωτέρου Αντιφυλλοξηρικού Συμβουλίου, ως και την υπ’ αριθ. 40/1953 τοιαύτην του Συμβουλίου της Επικρατείας, προτάσει του Ημετέρου επί της Γεωργίας Υπουργού, απεφασίσαμεν και διατάσσομεν: Άρθρον μόνον.-Κηρύσσομεν φυλλοξηριώσας τας περικλειομένας εντός της κατωτέρω αναγραφομένης ζώνης κτηματικάς περιοχάς των Νομών Αττικής και Βοιωτίας. Η οριοθετική γραμμή της ζώνης ταύτης είναι η εξής: Άρχεται από θέσεως Μπούκα, ένθα η εκβολή Παραλίμνης εις τον Ευβοϊκόν, ακολουθεί την κοίτην της Λίμνης και την ανατολικήν όχθην της Παραλίμνης, την ενούσαν δια διώρυγος την Παραλίμνην μετά της Υλίκης και είτα την ανατολικήν όχθην της Υλίκης μέχρι του κόλπου Βούλιαγμα. Εντεύθεν συνεχίζεται με νοητήν ευθείαν, την διαχωρίζουσαν την κτηματικήν περιοχήν Νεοχωρίου από την της πόλεως Θηβών περικλείουσα τας κτηματικάς περιοχάς Μπούρδακα και Κοινότητος Νεοχωρίου εντός της φυλλοξηριώσης ζώνης. Εκ του Νεοχωρίου η οριοθετική γραμμή κατευθύνεται εις την επί της δημοσίας οδού γέφυραν «Κουρμπάν Γεφύρι» επί του Ασωπού. Εκ της γέφυρας του Ασωπού η γραμμή διαχωρίζει τας κτηματικάς περιοχάς των Κοινοτήτων Πλαταιών και Ερυθρών περικλείουσα την δευτέραν εντός της φυλλοξηριώσης ζώνης. Εκ της κτηματικής περιοχής Πλαταιών αύτη ανέρχεται επί του Κιθαιρώνος, διέρχεται εκ των υψωμάτων 1357 και 1409 και εκείθεν καταλήγει εις τον Όρμον του Αγίου Βασιλείου επί του Κορινθιακού Κόλπου. Είτα ακολουθεί την παραλίαν επί του Κορινθιακού μέχρι του ακρωτηρίου Μύτικας, ανερχομένη το ύψωμα Κυνοσουρά «Μύτικας» με κατεύθυνσιν προς ύψωμα Καλιακούδα έως το υψόμετρον 849 του υψώματος Μακρυνόρους, και καταλήγει εις την θέσιν Πρινάρι επί της δημοσίας οδού Αθηνών-Θηβών. Μετά ταύτα προχωρεί κατευθυνομένη εις το ύψωμα Βελατούρι «Φίχτι» με κατάληξιν εις το υψόμετρον 684 της δυτικής κορυφής του όρους Μεγάλο Βουνό, εν συνεχεία δια του υψώματος Κατσουλέρι κατέρχεται προς την Κοινότητα Καματερού ην περικλείει εντός της φυλλοξηριώσης ζώνης και ακολουθούσα την κορυφογραμμήν Ποικίλου όρους καταλήγει εις το μεταξύ της Κοινότητος Σκαραμαγκά και λίμνης Κουμουνδούρου ακρωτήριον ένθα και η στροφή της δημοσίας οδού. Μετά ταύτα η οριοθετική γραμμή ακολουθεί την επί του Σαρωνικού παραλίαν της επαρχίας Αττικής και καταλήγει εις το ανατολικώς του όρμου Βάρης Βάρκιζας ακρωτήριον. Εκ του ακρωτηρίου τούτου δια της τοποθεσίας Θύτης ακολουθεί την κορυφογραμμήν του όρους Υμηττού μέχρι του υψώματος αυτού Αστέρι και δια της Αγίας Θέκλας διαχωρίζει την κτηματικήν περιοχήν της Κοινότητος Αγίας Παρασκευής από την της Παιανίας «Γεράκι» διερχομένη δια των κτηματιών ορίων του συνοικισμού Πεντέλης τον οποίον μετά της κτηματικής περιοχής της Κοινότητος Παιανίας εγκαταλείπει εκτός φυλλοξηριώσης ζώνης ανερχομένη είτα επί του όρους Πεντέλη. Εκείθεν ακολουθεί την κορυφογραμμήν του όρους τούτου διέρχεται δια του Σανατορίου Διόνυσος και της υπό υψόμετρον 643 ομωνύμου κορυφής της Πεντέλης Διόνυσος καταλείπουσα την περιοχήν του συνοικισμού Πεντέλης εκτός της φυλλοξηριώσης ζώνης και δια Μακρύ Μπουρί ακολουθεί την κοιλάδα ανατολικώς της Μιχαλέζας μεταξύ Βρίδου και Μανδρί Γρηάς καταλείπουσα εκτός φυλλοξηριώσης ζώνης τον Πύργον Κεφαλάρι, Αγίαν Παρασκευήν Πεντέλης και Αγίους Σαράντα. Εκείθεν στρεφομένη ακολουθεί την ευθείαν την άγουσαν εις τας εγκαταστάσεις την Εταιρείας Ούλεν και λίμνης Μαραθώνος τας οποίας περικλείει εντός φυλλοξηριώσης ζώνης εισερχομένη ούτω εις την παλαιάν οριοθετικήν γραμμήν μέχρι του Ευβοϊκού. Η ανατολικώς της κατά τα ανωτέρω οριοθετικής γραμμής από όρμου Βάρκιζας μέχρι του Ευβοϊκού κόλπου, κηρύσσεται ύποπτος φυλλοξήρας περιφέρεια. Εις τον αυτόν επί της Γεωργίας Υπουργόν ανατίθεμεν την δημοσίευσιν και εκτέλεσιν του παρόντος. 